Catherine "Kate" Bush CBE (* 30 Julie 1958) is 'n Engelse sangeres, liedjieskryfster, musikant en platevervaardiger wat internasionale sukses behaal het met haar eklektiese musiekstyl, dikwels romantiese en poëtiese liedtekste en rare sangstem (wat deur 'n album van Lotte Lenya geïnspireer is). In 1978 het Kate Bush in die ouderdom van 19 jaar met haar debuut-enkelsnit Wuthering Heights boaan die Verenigde Koninkryk se enkelsnit-trefferlys gestaan en sodoende die eerste vroulike musikant geword wat dié topposisie met 'n selfgeskrewe lied behaal het. Bush het sedertdien tien albums opgeneem waarvan drie boaan die Verenigde Koninkryk se album-trefferlys gestaan het. 25 van haar enkelsnitte het die VK se top-veertig-trefferlys bereik, insluitende ses treffers wat die top-tienlys behaal het - Wuthering Heights, The Man with the Child in His Eyes, Babooshka, Running Up that Hill (wat in 2012 nog eens as hermengde weergawe vrygestel is), Donot Give Up ('n duet met Peter Gabriel) en King of the Mountain. Pieter van der Lugt: Bevoorregte Kate in wêreld van groot musiekgeeste.